奉和襲美太湖詩二十首 縹緲峰
作者：陸龜蒙
朝代：唐

paragraphs: 左右皆跳岑，孤峰挺然起。
因思縹緲稱，乃在虛無裏。
清晨躋磴道，便是孱顏始。
據石即更歌，遇泉還徙倚。
花奇忽如薦，樹曲渾成几。
樂靜煙靄知，忘機猨狖喜。
頻攀峻過斗，末造平如砥。
舉首閡青冥，迴眸聊下視。
高帆大於鳥，廣墠纔類蟻。
就此微茫中，爭先未嘗已。
葛洪話剛氣，去地四千里。
苟能乘之遊，止若道路耳。
吾將自峰頂，便可朝帝扆。
盡欲活羣生，不唯私一己。
超騎明月蜍，復弄華星蘂。
却下蓬萊巔，重窺清淺水。
身爲大塊客，自號天隨子。
他日向華陽，敲雲問名氏。